OW Bunkers krak kan betyde søgsmål på i alt 1,8 milliarder kroner, efter belgiske Deminor melder sig på banen.

Det retslige efterspil mod konkursramte OW Bunker ser nu ud til at kunne blive mere omfattende end hidtil antaget. Det belgiske konsulenthus Deminor meddeler således nu, at de på vegne af en række internationale investorer er klar til et søgsmål på op mod 750 millioner kroner. Det skriver Berlingske Business lørdag. - Vi er i de sidste stadier af vores forberedelser. Det tager tid at samle al information fra investorerne, og det er svært at sige, hvornår vi er klar. Det er nok et spørgsmål om uger - måske to måneder, siger Erik Bomans, der er partner i Deminor, til Berlingske Business. Fredag meddelte 27 institutionelle investorer, at de vil rejse retssager for i alt 800 millioner kroner. Tidligere på måneden meddelte Dansk Aktionærforening, at de gør klar til en retssag på vegne af flere medlemmer, som samlet set har tabt 260 millioner kroner. Dermed kan det retslige efterspil i kølvandet på OW Bunkers krak, løbe op i mere end 1,8 milliarder kroner. OW Bunker, som handlede med brændstof til skibe, blev børsnoteret i foråret 2014 af den svenske kapitalfond Altor, men måtte syv måneder senere indgive konkursbegæring efter at have tabt 150 millioner dollar på fejlslagne oliehandler.